Царква ў Чудзіне – помнік народнага драўлянага дойлідства. Будынак знаходзіцца на старых закрытых могілках у цэнтры вёскі. Прамавугольны выцягнуты па падоўжанай восі зруб завершаны трохграннай апсідай, з супрацьлеглага фасада далучаецца прамавугольны прытвор з ганкам. Яруснасць храма ствараюць розныя па велічыні двухсхільныя дахі зрубаў, цэнтральны дах завершаны граненым барабанам з шатровым верхам. Перад царквой пастаўлена аднаярусная вертыкальна ашаляваная званіца з шатровым пакрыццём.